Διάγγελμα του τραυματία Προέδρου της Υεμένης
δεν ανέφερε πότε σκοπεύει να επιστρέψει στη χώρα του απ’ τη Σαουδική Αραβία
Ο Πρόεδρος της Υεμένης Αλί Αμπντουλάχ Σαλέχ προέβη στην πρώτη του τηλεοπτική ομιλία από τότε που μετέβη στην γειτονική Σαουδική Αραβία για να υποβληθεί σε θεραπεία, μετά τον τραυματισμό που υπέστη από επίθεση στην προεδρική κατοικία τον περασμένο μήνα. Κατά την μαγνητοσκοπημένη ομιλία του, ο κ. Σαλέχ ανέφερε ότι υπέστη εγκαύματα κατά την επίθεση και έχει υποβληθεί σε περισσότερες από οχτώ χειρουργικές επεμβάσεις στη Σαουδική Αραβία. Τα χέρια του Προέδρου της Υεμένης ήταν ακόμα δεμένα με επιδέσμους. Ο κ. Σαλέχ δεν έδωσε δείγματα κατά την σύντομη ομιλία του ότι σκοπεύει να παραιτηθεί παρά τις σχεδόν καθημερινές συγκεντρώσεις διαμαρτυρίας που πραγματοποιούν τους τελευταίους πέντε μήνες όσοι εναντιώνονται στο καθεστώς του και τις διεθνείς πιέσεις που ασκούνται για την απομάκρυνση του από την εξουσία. Ο ίδιος επέκρινε τους αντιτιθέμενους στην ηγεσία του, λέγοντας ότι έχουν λανθασμένη αντίληψη της δημοκρατίας. Ωστόσο, πρόσθεσε ότι στηρίζει τον διάλογο μεταξύ των διαφόρων πολιτικών οντοτήτων και καλωσορίζει τον διαχωρισμό των εξουσιών «στα πλαίσια του συντάγματος της χώρας». Ο κ. Σαλέχ δεν ανέφερε πότε σκοπεύει να επιστρέψει στην Υεμένη. Πριν την αναχώρηση του από την πρωτεύουσα Σαναά είχε παραχωρήσει τις εξουσίες του στον αντιπρόεδρο της χώρας. Χιλιάδες πολίτες της Υεμένης πραγματοποιούν συγκεντρώσεις διαμαρτυρίας σε ολόκληρη την χώρα απαιτώντας την αποχώρηση του κ. Σαλέχ. Παράλληλα αρκετά μέλη των δυνάμεων ασφαλείας έχουν αυτομολήσει από τότε που ξεκίνησαν οι αντικυβερνητικές διαδηλώσεις τον περασμένο Φεβρουάριο.